Kóždu wutoru wječor zetkawaja so spěwarjo Serbskeho muskeho chóra Delany, zo bychu zwučowali, tak tež 4. apryla, jako jich na probje wopytach.
Je krótko do sedmich. Steju před zachodom burskeje stwy pod Konječanskej wjesnej žurlu. W njej mužojo probuja. Jako prěni přińdźe spěwar Jurij Kurink z Nowoslic. Wón je hakle dźeń prjedy 77. narodniny swjećił. Rady a lóštnje Nowosličan w muskim chórje sobu čini. „Spěwam 1. basu, w kotrymž smy pjećo spěwarjo. W 2. basu su tež pjećo“, wón powěda.
Towarstwo Cyrila a Metoda chce přichodny čas dźěłowu skupinu wutworić, kotraž ma postajenje pomnika za zbóžneho kapłana Alojsa Andrickeho přihotować. Na to su so čłonojo TCM na swojej wčerawšej hłownej zhromadźiznje w Kulowje dojednali.
Nowe předsydstwo župy Delnja Łužica je so wčera w Choćebuskim Serbskim domje prěni króć schadźowało. Mjez druhim wuhódnoćichu lětušu hłownu zhromadźiznu Domowiny.
Choćebuz (HA/SN). K swojemu prěnjemu wuradźowanju po hłownej a wólbnej zhromadźiznje župy Delnja Łužica 10. měrca w Turjeju je so nowowuzwolene předsydstwo župy wčera w Choćebuskim Serbskim domje zetkało. Do předsydstwa běchu delegaća 13 čłonow wuzwolili. Jako župan skutkuje William Janhoefer, kiž je tež předsyda Brjazynskeje Domowinskeje skupiny. Na lětušej hłownej zhromadźiznje Domowiny we Wojerecach su Janhoefera z wulkej wjetšinu wobdźělnych delegatow tež wuzwolili za jednoho z dweju městopředsydow Domowinskeho předsydy Dawida Statnika. Mjez čłonami noweho župneho předsydstwa, kotrež ma nawjetšu Domowinsku župu hač do lěta 2020 nawjedować, je pjeć nowych čłonow. Mjez nimi je Marja Elikowska-Winklerowa, wjelelětna nawodnica Choćebuzkeje Šule za delnjoserbsku rěč a kulturu kaž tež kulturnik Gerald Schön, serbski spěwar a nawoda wšelakich serbskich chórow.
Dešno (HA/SN). Po tym, zo maja w Hornjej Łužicy wot lěta 2008 „Serbsku koparsku wubranku“, změja prawje bórze tež w Delnjej Łužicy tajke reprezentatiwne mustwo. K tomu su wčera w Dešnjanskim hosćencu „Serbski dwór“ załožili towarstwo z mjenom „Serbske koparje/Wendische Auswahl“. Cyłk, kotryž ma nadawk přihotować tajku wubranku, přistupi tež Domowinskej župje Delnja Łužica. Wona ma nowy projekt na starosći. Na załoženskej zhromadźiznje je towarstwu wčera hižo 15 čłonow přistupiło. Mjez nimi njejsu jeno za sport a mustwo zamołwići a prěni hrajerjo, ale tež někotři přitomni politikarjo kaž Harald Altekrüger (CDU), krajny rada wokrjesa SprjewjaNysa, měšćanostka Marietta Tzschoppe z Choćebuza a dr. Michał Hajdan, bywši wjelelětny předsyda wokrjesneho sejmika Sprjewja-Nysa. Woni su wšitcy wuzběhnyli, zo maja wutworjenje tajkeho mustwa za jara dobru a zmužitu naležnosć a zo kóždy z nich to ze swojimi mocami podpěruje. Podobnje wupraji so tohorunja zastupjer lutowarnje Sprjewja-Nysa, kotraž pjenjezy za sportowu drastu přewostaji.
Po lónšim 25lětnym jubileju přihotuje Zwjazk serbskich spěwarskich towarstwow (ZSST) lětsa zaso regularnu hłownu wólbnu zhromadźiznu. Wona ma so 19. meje w Židźinom wotměć, zo móhli so zastupjerjo wšitkich zwjazkej přisłušacych 17 serbskich chórow z Delnjeje a Hornjeje Łužicy srjedźa zetkać.
We Łazowskim Domje Zejlerja a Smolerja su wčera trajnu wustajeńcu znowa wotewrěli. Runočasnje je tamniše spěchowanske towarstwo swoju lětnu hłownu zhromadźiznu přewjedło.
Łaz (AK/SN). W swojej dokładnje předźěłanej trajnej wustajeńcy wo domizniskich stawiznach ma spěchowanske towarstwo Zetkanišćo Dom Zejlerja a Smolerja we Łazu nětko lěpši porjad a přehlad. Tole podšmórny předsyda Reinhardt Schneider na wčerawšim wotewrjenju. Wustajeńcu předźěłać bě z wjele dźěłom zwjazane. W mnohotnosći informacijow je zdźěla porjad trochu pobrachował. Nastajnosći dyrbjachu nowe eksponaty zarjadować. „Tohodla bě lěpši přehlad trěbny“, Reinhardt Schneider rozłoži. Za to je spěchowanske towarstwo nowy koncept zdźěłało. Ze spěchowanskimi srědkami a podźělom swójskich pjenjez kupichu nowe witriny kaž tež tafle a dachu nowe informaciske łopjeno ćišćeć.
Budyšin (SN/at). „Žadamy sej nětčiše stejnišćo Serbskeje kulturneje informacije w Serbskim domje wobchować“, je předsyda Maćicy Serbskeje Jurij Łušćanski delegatam a hosćom 18. hłowneje zhromadźizny Domowiny před dobrym tydźenjom přiwołał. Serbski dom, to Maćica a Budyska župa „Jan Arnošt Smoler“ přeco zaso zwuraznjatej, njeměł so stać z ryzy běrowowym twarjenjom.
Hižo loni na nalětnim posedźenju rady Załožby za serbski ludu dyrbjachu serbscy zastupjerjo rady hromadźe ze załožbowym zarjadnistwom namjet k wobzamknjenju předpołožić. Tam měješe wotpohladane wužiwanje přizemja w Serbskim domje runje tak kaž Röhrscheidtoweje bašty Serbskeho ludoweho ansambla wopisane być.
slk_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn hrv_Latn pol_Latn